Source: https://beta.e-justice.europa.eu/45/HU/divorce_and_legal_separation?SLOVAKIA&action=print&init=true
Timestamp: 2020-03-31 17:08:02
Document Index: 6314104

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'Bíróság ']

Szlovákiában a házasságot csak bíróság bonthatja fel.
A bíróság a házasfelek valamelyikének kérelmére mondhatja ki a házasság felbontását, amennyiben a házasfelek közötti kapcsolat olyan súlyosan és tartósan megromlott, hogy a házasság már nem képes betölteni a rendeltetését, és a házasfelektől nem várható el a házassági életközösség helyreállítása.
A bíróság megállapítja a házasfelek közötti kapcsolat megromlásának okait, és ezeket figyelembe veszi a házasság felbontásáról hozott döntése során. A házasság felbontásáról hozott döntése során a bíróság mindig figyelembe veszi a kiskorú gyermekek érdekeit.
Az a házastárs, aki a házasságkötéskor felvette a másik házastárs vezetéknevét, a házasság felbontásáról szóló jogerős határozat kibocsátását követő három hónapon belül értesítheti az anyakönyvi hivatalt a házasságot megelőző vezetéknevének visszavételéről.
Az a házastárs, aki a házasságkötéskor felvette a másik házastárs vezetéknevét, de második vezetéknévként megtartotta a házasság előtti vezetéknevét is, a házasság felbontásáról szóló jogerős határozat kibocsátását követő három hónapon belül értesítheti az anyakönyvi hivatalt arról, hogy a továbbiakban nem használja a házastárs vezetéknevét.
A házasság felbontásával a vagyonközösség megszűnik, és a vagyonmegosztásra a Polgári Törvénykönyv (Občiansky zákonník) 150. cikkében meghatározott elvek szerint kerül sor. A vagyonközösség rendezése történhet: a) megállapodás útján; b) bírói döntéssel; c) az idő múlásával.
Egy kiskorú gyermek szülei házasságának felbontásáról szóló döntésében a bíróság meghatározza a szülők jogait és kötelezettségeit a kiskorú tekintetében a válást követően, különös tekintettel arra, melyik szülő gyakorolja majd a felügyeleti jogot, ki lesz a gyermek gondviselője, és ki kezeli a gyermek vagyonát. A szülők jogaira és kötelezettségeire vonatkozó döntés felváltható a szülők közötti megállapodással.
Ha a szülők nem tudnak megegyezni a kiskorú gyermek láthatására vonatkozó jogok tekintetében, a bíróság a házasság felbontásáról szóló határozatában rendelkezik a szülők láthatási jogáról. Szükség esetén a bíróság korlátozza vagy megvonja a szülő láthatási jogát, ha ez szolgálja a gyermek érdekét.
A bíróság arról is rendelkezik, hogyan járul hozzá a felügyeleti jogot nem gyakorló szülő a gyermek tartásához; az is lehetséges azonban, hogy a bíróság jóváhagyja a szülőknek a tartás kapcsán kötött megállapodását.
Az az elvált házastárs, aki nem képes biztosítani létfenntartását, hozzájárulást kérhet a volt házastársától a megfelelő tartásához olyan mértékben, amit a volt házastárs nyújtani képes. Ha a házastársak nem tudnak megegyezni, a házastársak egyikének kérelme alapján a bíróság dönt a fizetendő tartásdíj mértékéről.
A szlovák jog nem ismeri a különválás jogintézményét.
A házasság felbontása mellett bírói határozat kimondhatja a házasság érvénytelenségét is. Az ilyen házasságot úgy kell tekinteni, mintha soha nem is kötötték volna meg (matrimonium nullum). A bíróság azt is kimondhatja, hogy a házasság sohasem állt fenn (non matrimonium).
a) A házasság érvénytelensége a következő alapokon állapítható meg:
egy másik házasság fennállása;
vérségi kötelék fennállása egyenes ági felmenők és lemenők között, valamint testvérek között, beleértve az örökbefogadás révén keletkezett rokonságot is;
a korhatár be nem töltése, ha a szóban forgó kiskorú elmúlt 16 éves, de még nem töltötte be a 18. életévét;
a cselekvőképesség korlátozásával járó mentális zavar;
a házasságkötésre vonatkozó nyilatkozatát a fél nem szabad akaratából, nem komoly, határozott és egyértelmű szándékkal tette meg.
Ha a házasságot a fenti okokból fennálló érvénytelenség ellenére megkötötték, akkor mindaddig fennállónak kell tekinteni, amíg a semmisségét kimondó bírói határozat jogerőssé nem válik.
b) A házasság semmis, ha a házasságkötésre vonatkozó nyilatkozatot:
kikényszerítették;
16. életévét be nem töltött kiskorú tette;
olyan anyakönyvi hivatal előtt tették, amelynek nem volt felhatalmazása annak elfogadására – kivéve a 4. cikk (2) és (3) bekezdésében meghatározott esetekben –, vagy ha a házasságkötésre vonatkozó nyilatkozatot illetékesség nem rendelkező polgármester vagy helyi önkormányzati képviselő-testületi tag előtt tették;
olyan egyházi hatóság vagy vallási közösség előtt tették, amelyet külön jogszabályban meghatározottak szerint nem vettek nyilvántartásba, vagy ha a házasságkötésre vonatkozó nyilatkozatot olyan személy előtt tették, aki nem rendelkezik felhatalmazással arra, hogy bejegyzett egyház vagy vallási közösség egyházi személyeként járjon el;
külföldön tették olyan hatóság előtt, amely nem rendelkezett erre felhatalmazással;
olyan meghatalmazott tette, aki nem rendelkezett érvényes meghatalmazással, vagy a meghatalmazást a vonatkozó törvénnyel összhangban visszavonták.
Ha a házasságról a bíróság megállapítja, hogy az érvénytelen, akkor úgy kell tekinteni, hogy soha nem is kötötték meg.
A házasság érvénytelenségét kimondó bírósági határozatot követően a házasfelek vagyoni viszonyaira és a gyermekükre vonatkozó jogaikra és kötelezettségeikre az elvált házastársak vagyoni viszonyairól és a gyermekeikre vonatkozó jogaikról és kötelezettségeikről szóló rendelkezéseket kell alkalmazni. A házasság érvénytelenségére vonatkozó határozat meghozatalát követően a házastársaknak a közös vezetéknévre vonatkozó nyilatkozata szintén semmissé válik, és kötelesek eredeti vezetéknevüket használni.
A házasság felbontásáról csak bíróság dönthet. A kapcsolódó kérdésekben a mediációról szóló 420/2004. sz. törvény alkalmazható (zákon č. 420/2004 Z.z. o mediácii).
A házasság felbontására, a házasság érvénytelenítésére vagy a házasság semmisségének kimondására irányuló kérelmet a járási bíróságnál (okresný súd) kell előterjeszteni.
Az eljárásra az a bíróság rendelkezik illetékességgel, amelynek a körzetében a házasfelek legutolsó szlovákiai közös lakóhelye volt, feltéve, hogy legalább a házasfelek egyike a bíróság illetékességi területén él. Ha ilyen bíróság nem található, akkor az alperes általános bírósága (všeobecný súd), ha pedig ilyen sincs, akkor a felperes általános bírósága az illetékes.
A kérelemnek tartalmaznia kell a polgári eljárásról szóló törvénykönyv (Občiansky súdny poriadok) 42. cikke (3) bekezdésében és 79. cikke (1) bekezdésében meghatározott elemeket.
A keresetből ki kell tűnnie annak, melyik a megkeresett bíróság, ki a kérelmező, mire vonatkozik a kereset, és mit kér a kérelmező, valamint aláírást és keltezést kell tartalmaznia. Ezenfelül a keresetben fel kell sorolni a felek (valamint adott esetben képviselőjük) utónevét és vezetéknevét, lakóhelyét, a felek állampolgárságát, a legfontosabb tények valósághű leírását és a kérelmező által hivatkozott bizonyítékok felsorolását; a keresetben egyértelműen meg kell jelölni, mire irányul a kereset.
A kérelmező köteles a keresethez csatolni az általa hivatkozott okirati bizonyítékokat, kivéve azokat, amelyeket önhibáján kívül nem csatolhatók.
A keresetet és mellékleteit a szükséges példányszámban kell benyújtani úgy, hogy a bíróságnál maradó egy példány mellett minden fél megkaphasson egy szükséges példányt. Ha valamely fél nem a szükséges számban nyújtja be a példányokat és a mellékleteket, a bíróság a fél költségére másolatokat készít.
A költségmentességet az anyagilag rászoruló személyek költségmentességéről szóló 327/2005. sz. törvény (zákon č. 327/2005 Z.z. o poskytovaní právnej pomoci osobám v materiálnej núdzi) szabályozza.
A házasság felbontására irányuló eljárásért bírósági illetéket kell fizetni. Az eljárásban részt vevő fél kérheti, hogy a bíróság tekintsen el az illetékfizetéstől.
A bíróság kérelem alapján részben vagy egészben mentesítheti a felet a bírósági illetékek megfizetése alól, ha a fél körülményei ezt indokolják, és feltéve, hogy ez nem egy jog önkényes vagy nyilvánvalóan sikertelen gyakorlására vagy védelmére vonatkozik. Ha a bíróság másként nem rendelkezik, a mentesség az egész eljárásra vonatkozik és visszamenőleges hatályú; a mentességre vonatkozó határozatot megelőzően befizetett illetékeket azonban nem térítik vissza.
A határozat ellen a kézbesítését követő 30 napon belül fellebbezéssel lehet élni.
A határozat elismertetése érdekében kérelmet kell benyújtani. Erre a pozsonyi megyei bíróság (Krajský súd) rendelkezik illetékességgel.
A házassági ügyekben másik tagállamban (kivéve Dániában) 2004. május 1. után hozott jogerős határozatok elismerése a házassági ügyekben és a szülői felelősségre vonatkozó eljárásokban a joghatóságról, valamint a határozatok elismeréséről és végrehajtásáról, illetve az 1347/2000/EK rendelet hatályon kívül helyezéséről szóló, 2003. november 27-i 2201/2003/EK tanácsi rendelet szerint történik. A határozatok elismerése különleges eljárás nélkül történik; különösen nem szükséges különleges eljárás az anyakönyvi hivatali nyilvántartás tartalmának módosítása érdekében. Valamely érdekelt fél azonban kérelmezheti különleges határozat kibocsátását a másik tagállamban házassági ügyekben hozott jogerős határozat elismeréséről. A másik tagállamban hozott határozatok elismerésére a pozsonyi megyei bíróság rendelkezik illetékességgel.
A Dániában kiadott, illetve a más tagállamban 2004. május 1. előtt hozott határozatok tekintetében kérelmet kell benyújtani a másik tagállamban házassági ügyekben hozott jogerős határozat elismertetése érdekében, feltéve, hogy legalább az egyik fél szlovák állampolgár. Ez az eljárás kérelemre indul, amelyet a másik tagállamban hozott határozatban félként megjelölt személy nyújthat be. A másik tagállamban hozott határozatok elismerésére a pozsonyi megyei bíróság rendelkezik illetékességgel.
Az elismerés vagy el nem ismerés tárgyában a másik tagállamban hozott határozat ellen fellebbezéssel lehet élni. A fellebbezést a pozsonyi megyei bírósághoz kell benyújtani, és a fellebbezésről Legfelsőbb Bíróság (Najvyšší súd) dönt.
A házasság felbontására annak az államnak a jogát kell alkalmazni, amelynek az eljárás indítása idején a házasfelek az állampolgárai voltak. Ha a házasfelek állampolgársága eltérő, a házasság felbontására a szlovák jogot kell alkalmazni.